贺新凉 顾庵学士书来却寄
王槩 (Qing)
露冷絺衣卷。忆来时、禅枝假宿，僧雏频遣。支枕寒螀声里坐，熠耀井栏花泫。照髹几、绿沉鱼茧。几度淹留迟桂楫，浪粘天、新月蛾眉浅。蟹火碧，峭帆展。雨馀又见秋星显。得双鱼、思缘腹叠，素随腮扁。最是关情问遗老，身后谁为鬻犬。道寒俭、牛衣仅免。故纸残烟分意绪，倘重经、自有簪珥典。待绳榻，梅一剪。